Kim Behnke (FP), 1998-06-04:
Op til folketingsvalget den 11. marts var der mange vælgere, der i sidste øjeblik lod sig overbevise af Socialdemokratiet om, at man hellere måtte stemme på dem og lade en socialdemokratisk styret regering fortsætte, for man kunne jo ikke risikere, at der blev borgerligt styre i Danmark, som fuldstændig ville ødelægge økonomien for folk.
Til de vælgere, som satte deres kryds ud for Socialdemokratiet og f.eks. hr. Ole Stavad, må jeg sige til lykke.
Og jeg har overhovedet ikke ondt af, at de menneskers privatøkonomi bliver ødelagt, at deres virksomhed ikke længere har konkurrenceevne, at deres pensionsforhold bliver umuliggjort osv., for de har med deres afkrydsning den 11. marts sagt, at sådan vil de gerne have det, og sådan får de det nu.
De ringer og skriver og e-mailer, og hvad det hedder i vore dage, selvfølgelig allerede til os og siger: Hvordan bliver vores økonomi?
Folk sidder derhjemme og holder vejret og tør ikke tænke på, hvordan det vil gå med lige præcis deres økonomi.
Der er grund til at være utryg, men det er ikke rimeligt, at en regering spreder den form for utryghed i befolkningen.
Skatteministeren udtalte den 3. juni til Ritzaus Bureau, at hele pakken under ét svarede til, at der havde været 15 mia. kr. i traditionelle skattestigninger, men nu kom pinsepakken, og den tager ingen penge fra folk.
Det undrede mig med den formulering, og jeg glæder mig da over, at den socialdemokratiske ordfører, hr. Buksti, var langt mere ærlig i sin ordførertale, nemlig ved at erklære, at nogle kommer til at betale, fordi der er et såkaldt overforbrug i vores samfund.
Det er rigtigt.
Der er et stort overforbrug.
Nationalbanken har offentliggjort tal i går, der viser, at i perioden fra 1993 og til 1998 har regeringen sørget for, at det offentlige forbrug hvert år er blevet væsentlig større end det, man havde planlagt.
Og det, man havde planlagt, var altså stigninger - markante stigninger - i det offentlige forbrug.
Men der er blevet ansat titusinder af ekstra medarbejdere, som det ikke var planlagt.
Der er blevet bygget enorme AMU-centre og alt muligt andet rundtomkring, som egentlig heller ikke var planlagt.
Og derfor skylder regeringen 8 pct. i offentlige besparelser, inden man overhovedet bør gå ud og bede befolkningen om at bidrage.
Jamen det er, fordi folk har købt alle de her nye biler, og det ødelægger betalingsbalancen osv. Ja, de mennesker har gjort det, de fik besked på af regeringen, nemlig at skifte bilparken ud.
Nu måtte man sørge for med periodiske syn osv., at vi havde nogle ordentlige biler i Danmark.
Og jeg skulle hilse og sige, at hver gang én køber en bil, går to tredjedele af bilens købspris lige ned i skatteministerens lomme.
Derefter kommer der moms, og så kommer der afgift på nummerpladerne.
Man skal have forsikringer på bilen; de er lovpligtige. Dem er der også afgifter på.
Der er afgift på smøreolie, der er afgift på blyakkumulatorer osv.
Bilfolket bidrager med milliarder i overskud til den danske samfundsøkonomi, og nu går man ud endnu en gang og giver det et ordentligt hak i tuden.
De, der virkelig har nydt godt af høje prisstigninger, bor i Københavnsområdet, og de har jo ingen problemer, fordi der er S-tog, og der er masser af buslinjer, der kører hele natten osv.
De skal nok klare det.
Men de, der virkelig får problemer, er dem, der bor ude i landområderne i de små kommuner.
De har ingen andre transportmuligheder end deres bil.
Det er dem, der nu skal købe benzin til endnu højere priser.
Det er dem, der skal købe biler, som bliver - har vi læst fra bilforhandlerne - mellem 6.000 og 10.000 kr. dyrere for en ganske almindelig familiebil.
Oven i det skal de være heldige, hvis de bevarer deres job, for byggeriet har regnet på det og anslår, at den opbremsning, der vil ske i byggeriet, vil skabe mindst 10.000 nye arbejdsløse inden for håndværksfagene.
Det er dem, der nu skal få deres privatøkonomi til at hænge sammen på dagpenge.
De får det svært, de mennesker, men har de stemt på Socialdemokratiet, har de jo selv bedt om det.
Skatteministeren skriver ellers i sin fremsættelsestale
til de her lovforslag
, at man anser den ledighed, vi har i dag, for at kunne sidestilles med fuld beskæftigelse, og regeringen er derfor glad for, at det er lykkedes at realisere de højt prioriterede mål.
Jeg skal minde om, at vi stadig væk har et par hundrede tusind arbejdsløse, at vi stadig væk har folk på bistandshjælp og andre former for parkering uden for arbejdsmarkedet.
Så mindst en halv million mennesker ville gerne have et arbejde i dag.
Dér erklærede skatteministeren i sin fremsættelsestale, at vi nu har fuld beskæftigelse, og at det hele er lykkedes så ganske flot.
Det synes jeg ærlig talt er en uforskammethed over for de mennesker.
Så er der spørgsmålet om opsparingen, og det har været diskuteret meget i dag, hvad der nu sker.
Der er ingen tvivl hos Fremskridtspartiet: Opsparingen vil falde; folk har ganske enkelt ikke penge til at spare op.
I det mindste vil der ske det, at der i de kommende par skatteår vil ske et dyk i opsparingen.
Folk er nødt til at afvente og se, hvordan deres økonomi ser ud.
Og det er der jo ingen der kan regne ud.
Aviserne har forsøgt med nogle regneeksempler at vejlede befolkningen, og Skatteministeriet har forsøgt med nogle tænkte regneeksempler at vejlede folk, men de almindelige lønmodtagere, hvad enten det så er en smed, der er i arbejde, eller en elektriker, der nu bliver arbejdsløs, ja, de er nødt til at søge professionel bistand.
De er nødt til at betale tusindvis af kroner til autoriserede revisorer bare for at regne ud, om deres privatøkonomi hænger sammen.
Det er ganske enkelt urimeligt, og derfor burde regeringen have haft som et minimum af ambition for alle disse skatteforslag, at det blev nemmere at være skatteyder, så man selv var i stand til at overskue sin privatøkonomiske situation.
Det er man ikke.
Der kommer en masse overgangsordninger osv., som ingen mennesker i deres privatøkonomi kan gennemskue.
Derfor må Fremskridtspartiet sige om samtlige de lovforslag, der ligger, at medmindre der sker markante forbedringer i lovforslagenes tekst, indstiller vi dem til forkastelse.